Dodijeljena Nobelova nagrada za medicinu - 2003-10-06
Amerikanac Paul Lauterbur i Britanac Peter Mansfield su dobitnici ovogodišnje Nobelove nagrade za medicinu za rad na tehnici magnetske
Stvaranje slika putem magnetske rezonanse je rutinska procedura koju lječnici koriste kod pregleda pacijenata kako bi izbjegli hirurški zahvat za uspostavljanje dijagnoze. Tehnika pod nazivom MRI smanjuje rizik i neugodnost kod mnogih pacijenata i posebno je korisna za detaljno pregledanje mozga i kičmene moždine. Kako su saopštili iz dijela Nobelovog komiteta na švedskom institutu Karolinska, koji dodjeljuje nagrade za medicinu, plodonosno otkriće Lauterbura i Mansfielda omogućilo je korištenje magnetske rezonanse za vizuelno prikazivanje različitih struktura u ljudskom tijelu. 74-ero godišnji Paul Lauterbur je otkrio mogućnost stvaranja dvodimenzionalne slike, proizvodeći varijacije u magnetskom polju. Takva slika se ne može vidjeti drugim tehnikama. U obrazloženju dodjele nagrade se dalje kaže da je doktor Mansfield razvio to otkriće, pokazujući kako signal koji ljudsko tijelo emitira kao odgovor na magnetsko polje može biti matematički analiziran i brzo transformiran u sliku, što je kako kažu iz Nobelovog komiteta vodilo usvajanju tehnike dobijanja slika magnetskom rezonansom u kliničku praksu. 70-to godišnji Peter Mansfield radi na Univerzitetu Notthingam u Britaniji, a doktor Lauterbur u laboratoriji za biomedicinsku magnetsku rezonansu na Univerzitetu Illinois u gradu Urbana. Nagrada koju će dijeliti ova dva naučnika podrazumjeva i ček na milion i 300 hiljada dolara. Dodjela nagrada za medicinu nastavak je sedmice dodjela Nobelovih nagrada u raznim oblastima što će kuliminirati u petak saopćavanjem dobitnika Nobelove nagrade za mir. Nagrada za fiziku će biti saopćena sutra, a u srijedu nagrada za kemiju i ekonomiju. Prošle sedmice je saopćeno da je ovogodišnji dobitnik Nobelove nagrade za književnost, pisac iz Južne Afrike, John Maxwell Coetzee.